Τάμτα

Η **Τάμτα Γκοντουάτζε** (· Τιφλίδα, 10 Ιανουαρίου 1981), ευρύτερα γνωστή απλά ως **Τάμτα**, είναι Ελληνίδα τραγουδίστρια γεννημένη στην Γεωργία που ζει και δραστηριοποιείται κυρίως στην Ελλάδα.

Έγινε γνωστή από την συμμετοχή της στην ελληνική εκπομπή ταλέντων *Super Idol*, τραγουδώντας σε ντουέτο *Το άλλο μου μισό*, με τον νικητή του σόου, Σταύρο Κωνσταντίνου. Έχει κυκλοφορήσει τέσσερις δίσκους, από τους οποίους οι δύο έχουν επανακυκλοφορήσει και τρία CD σινγκλ. Έχει αποκτήσει επτά βραβεία και έχει συνεργαστεί με πάρα πολλά ονόματα της ελληνικής και της ξένης μουσικής σκηνής. Έχει πρωταγωνιστήσει σε δύο μιούζικαλ, έχει δώσει την φωνή της σε παιδική ταινία, έχει συμμετάσχει ως κριτής στο *The X Factor* της Ελλάδας και της Γεωργίας, έχει σχεδιάσει την δική της σειρά ρούχων σε συνεργασία με την Attrativo και έχει παρουσιάσει τηλεοπτικά μια επίδειξη μόδας με μουσική.

Ανήκει στο δυναμικό της δισκογραφικής εταιρίας Minos EMI. Το 2019 εκπροσώπησε την Κύπρο στον Διαγωνισμό Τραγουδιού της Eurovision που διεξήχθη στο Τελ Αβίβ του Ισραήλ, με το τραγούδι ''Replay'' και έλαβε την 13η θέση ανάμεσα σε 41 χώρες.

## Καριέρα
Το 2003 έλαβε μέρος στις οντισιόν του «Super Idol!». Το σόου έκανε πρεμιέρα τον Φεβρουάριο του 2004 στο MEGA  και η Τάμτα έφτασε μέχρι τον τελικό, όπου κέρδισε τη δεύτερη θέση. Έπειτα, κυκλοφόρησε με τον νικητή του σόου, Σταύρο Κωνσταντίνου, το τραγούδι «Είσαι το άλλο μου μισό» από την δισκογραφική εταιρία Minos ΕΜΙ, το οποίο σύντομα έγινε ραδιοφωνική επιτυχία. Το καλοκαίρι του 2004 εμφανίστηκε για πρώτη φορά στα Mad Video Music Awards ερμηνεύοντας με τον Σταύρο Κωνσταντίνου το ντουέτο τους. Τη χειμερινή σεζόν 2004-2005 συνεργάστηκε με τους Γιώργο Νταλάρα και Αντώνη Ρέμο στο νυχτερινό κέντρο «Αθηνών Αρένα». Στο ίδιο πρόγραμμα συμμετείχαν επίσης οι Ανδριάνα Μπάμπαλη, Μάνος Πυροβολάκης, Γρηγόρης Πετράκος, Ελεωνόρα Ζουγανέλη, Θάνος Τζάνης, Μανώλης Πασχαλίδης και Ναταλί.

Στις αρχές του 2006 κυκλοφόρησε (από τη Minos EMI) το πρώτο της άλμπουμ, με τίτλο «Ταmtα». Το πρώτο της σόλο τραγούδι, με τίτλο «Φταις», γνώρισε μεγάλη επιτυχία και ήταν βασισμένο στο «Faraway*»* της Gala, σε ελληνικούς στίχους του Ποσειδώνα Γιαννόπουλου. Από το ίδιο άλμπουμ ξεχώρισαν επίσης το «Δεν τελειώνει έτσι η αγάπη» και το ντουέτο με τον Γρηγόρη Πετράκο, «Είναι Κρίμα*»*. Παράλληλα, τη χειμερινή σεζόν 2005-2006 πραγματοποίησε εμφανίσεις με τους Θάνο Πετρέλη, Κατερίνα Στανίση και Αποστολία Ζώη στον «Απόλλωνα». Τον Μάιο του 2006 εμφανίστηκε ξανά στα Mad Video Music Awards ερμηνεύοντας με τον Ρουμάνο τραγουδιστή Mihai Traistariu το hit «Tornero». Επίσης, έλαβε και το βραβείο «Καλύτερη Πρωτοεμφανιζόμενη Καλλιτέχνις». Το καλοκαίρι της ίδιας χρονιάς, εμφανίστηκε με τους Πέγκυ Ζήνα, Γιώργο Λιανό, Θάνο Τζάνη και Σοφία Στρατή στο νυχτερινό μαγαζί «Πολιτεία» στη Θεσσαλονίκη ενώ τον Νοέμβριο, ακολούθησαν εμφανίσεις στο νεανικό σχήμα του «VOX» μαζί με τους Δόμνα Κουντούρη, Ησαΐα Ματιάμπα, Νίκο Μίχα, Γρηγόρη Πετράκο, Σοφία Στρατή και Ραλλία Χρηστίδου.

Ακόμα, η εταιρία Audio Visual την επέλεξε ως μία από τις βασικές φωνές (συγκεκριμένα για τον ρόλο της Σελένια) στην ελληνική μεταγλωττισμένη έκδοση της παιδικής ταινίας «Arthur and the minimoys» (ελληνικά: Ο Άρθουρ και οι Μινιμόι).

Τον Ιανουάριο του 2007 η ΕΡΤ ανακοίνωσε τη συμμετοχή της Τάμτα στον ελληνικό τελικό της Eurovision, με το τραγούδι «With Love» αλλά τελικά δεν νίκησε. Τον Μάιο της ίδιας χρονιάς, κυκλοφόρησε το δεύτερο άλμπουμ της, «Αγάπησέ Με», από το οποίο ξεχώρισαν τα τραγούδια «Αγάπησέ Με» και «Αγαπώ» ενώ εμφανίστηκε και στα Mad VIdeo Music Awards ερμηνεύοντας το «Relax, Take It Easy» μαζί με την επιτυχία της «Αγάπησε Με». Παράλληλα έκανε live εμφανίσεις στο μαγαζί «Thalassa People's Stage», στο πλευρό του Γιώργου Μαζωνάκη. Την χειμερινή σεζόν 2007-2008 έκανε εμφανίσεις στο «Κέντρο Αθηνών» με τους Γιάννη Πλούταρχο, Αποστολία Ζώη και Γιάννη Βαρδή. Παράλληλα, ερμήνευσε το soundtrack της σειράς «Λατρεμένοι μου Γείτονες», με τίτλο «Έλα στο ρυθμό» αλλά και το τραγούδι «Μια στιγμή εσύ κι εγώ» για τη διαφημιστική καμπάνια της εταιρίας LACTA. Την ίδια περίοδο έγινε και το πρόσωπο των SKECHERS διαφημίζοντας τα προϊόντα της συγκεκριμένης εταιρίας. Τον Δεκέμβριο του 2007 επανακυκλοφορεί το άλμπουμ «Αγαπησέ Με» εμπλουτίζοντας το με δύο νέα τραγούδια. 

Το 2008 συμμετείχε στην εκστρατεία για την ίδρυση του πρώτου ογκολογικού νοσοκομείου. Επίσης, εμφανίστηκε με τον Stereo Mike στα Mad VIdeo Music Awards ερμηνεύοντας το κομμάτι «Σ' Όποιον Αρέσει», το οποίο γνώρισε μεγάλη επιτυχία. Το καλοκαίρι της ίδιας χρονιάς έκανε εμφανίσεις σε Ελλάδα και Κύπρο, ενώ την χειμερινή σεζόν 2008-2009 βρίσκονταν στο νυχτερινό κέντρο «Βοτανικός» με τους Γιώργο Μαζωνάκη και Νατάσα Θεοδωρίδου.

Το 2009 κυκλοφόρησε το τραγούδι «Κοίτα Με» και έγινε επίσης πρέσβειρα της εταιρείας καλλυντικών Avon για την εκστρατεία κατά του καρκίνου του μαστού. Ακόμη, έκανε εμφανίσεις στη Θεσσαλονίκη στην «Πύλη Αξιού: live clubbing» με τον Γιώργο Μαζωνάκη ενώ τη χειμερινή περίοδο 2009-2010 έκανε εμφανίσεις με τον Σάκη Ρουβά σε Αθήνα και Θεσσαλονίκη. 

Το 2010 κυκλοφόρησε το τρίτο προσωπικό άλμπουμ της, με τίτλο «Θάρρος ή Αλήθεια». Τα τραγούδια που ξεχώρισαν είναι τα: «Κοίτα Με», «Φωτιά» αλλά και το ντουέτο με τον Σάκη Ρουβά, «Θάρρος ή Αλήθεια». Στα Mad Video Music Awards ερμήνευσε το τραγούδι «Egoista» μαζί με τον Ησαία Ματιάμπα και κέρδισε το βραβείο «Καλύτερο Ντουέτο-Συνεργασία» με τον Σάκη Ρουβά. Την ίδια χρονιά έκανε μια guest εμφάνιση στη σειρά του MEGA, «Η Πολυκατοικία», με τον ρόλο της Μαρίνας Απέργη, ενώ ακολούθησε ο ρόλος στην ελληνική εκδοχή του μιούζικαλ «Rent», που ανέβηκε τη σεζόν 2010-2011.

Τον Φεβρουάριο του 2011 παρουσίασε μαζί με τη Βίκυ Καγιά το πρώτο MadWalk - The Fashion Music Project, το οποίο προβλήθηκε από τα κανάλια ΑΝΤ1 και MAD. Την ίδια περίοδο κυκλοφόρησε το τραγούδι «Tonight» σε συνεργασία με τους Playmen, το οποίο έγινε μεγάλη ραδιοφωνική επιτυχία. Στα Mad Video Music Awards 2011 ερμήνευσε την ελληνική έκδοση του τραγουδιού «Obilivion», με τίτλο «Ζήσε το Απίστευτο». Τον Σεπτέμβριο του 2011 ξεκίνησε εμφανίσεις με τους Σάκη Ρουβά και Ελένη Φουρέιρα στην «Πύλη Αξιού: live clubbing» της Θεσσαλονίκης. 

Τον Ιανουάριο του 2012 ξεκίνησε εμφανίσεις με τον Γιώργο Μαζωνάκη στο «Νάιτ» και το καλοκαίρι έκανε περιοδεία με τους Cabin 54. Την ίδια χρονιά, κυκλοφόρησε τα τραγούδια «Νιώσε Την Καρδιά» και «Κοντά Σου», τα οποία έγιναν ραδιοφωνικές επιτυχίες, ενώ τη χειμερινή σεζόν 2012-2013 πραγματοποίησε εμφανίσεις στο νυχτερινό κέντρο «Fantasia», στο πλευρό του Νίκου Βέρτη. Μαζί του μάλιστα (τον Φεβρουάριο του 2013) ακολούθησε και περιοδεία στην Αυστραλία (Μελβούρνη, Σίδνεϊ, Ντάργουιν).[μικρογραφία|Η Τάμτα στα [Mad Video Music Awards 2017]]

Το 2013 κυκλοφόρησε τα τραγούδια «Πάρε Με» και «Σ' Αγαπάω» (ft. Μηδενιστής). Την ίδια χρονιά εμφανίστηκε στα Mad Video Music Awards και MadWalk - The Fashion Music Project. Τη χειμερινή σεζόν 2013-2014 έκανε εμφανίσεις στο νυχτερινό μαγαζί «Teatro Music Hall» μαζί με τους Πάολα, Παντελή Παντελίδη και Stan. Το Μάρτιο του 2014 ήταν καλεσμένη στον ελληνικό τελικό της Eurovision, ερμηνεύοντας το τραγούδι «Σωκράτη, εσύ Superstar» μαζί με την Ελπίδα, γιορτάζοντας έτσι τα 40 χρόνια ελληνικής συμμετοχής στον διαγωνισμό. Την ίδια χρονιά εμφανίστηκε στο MadWalk - The Fashion Music Project ερμηνεύοντας το τραγούδι «Always Broken» με την DJ Xenia Ghali. Το τραγούδι κυκλοφόρησε πρώτα στα ελληνικά, με τίτλο «Γεννήθηκα Για Σένα».

Τη σεζόν 2014-2015 ήταν στην κριτική επιτροπή του γεωργιανού «The X-Factor» στο κανάλι Rustavi 2 ενώ έκανε και εμφανίσεις στο νυχτερινό κέντρο «ACRO» με τους Γιώργο Σαμπάνη και Κατερίνα Λιόλιου. Το συγκεκριμένο σχήμα φιλοξενήθηκε και στο «Stage Live» της Θεσσαλονίκης.

Το 2015 κυκλοφόρησε τα τραγούδια «Δεν Είμαι Ό,τι Νομίζεις» και «Unloved». Τη χειμερινή σεζόν 2015-2016 εμφανιζόταν ξανά στο «ACRO», αυτή τη φορά με τους Ευρυδίκη και Γιώργο Σαμπάνη.

Το 2016 κυκλοφόρησε το τραγούδι «Το Κάτι Παραπάνω», ήταν μέλος της κριτικής επιτροπής του ελληνικού «The X-Factor», έκανε καλοκαιρινή περιοδεία στην Ελλάδα, εμφανίσεις στο νυχτερινό κέντρο «Cabaret Romeo» με τους Demy και Γιώργο Σαμπάνη ενώ εμφανίστηκε και στo «Melrose Ballroom» της Νέας Υόρκης με τον Σαμπάνη. Τη χειμερινή σεζόν 2016-2017 έκανε εμφανίσεις στο «Κέντρο Αθηνών» με τους Σάκη Ρουβά, Πάολα, Κωνσταντίνο Κουφό, Τάνια Μπρεάζου, Αντώνη Δόμινο και Κασσιανή Λειψάκη.

Το 2017 ήταν ξανά κριτής στο ελληνικό «The X-Factor» μαζί με τους Γιώργο Μαζωνάκη, Γιώργο Παπαδόπουλο και Μπάμπη Στόκα. Την ίδια χρονιά κυκλοφόρησε το τραγούδι «Ήλιους και Θάλασσες», το οποίο βγήκε και στα αγγλικά, με τίτλο «More Than A Summer Love» ενώ συμμετείχε και στο Ardas Festival με τον Γιώργο Μαζωνάκη. Τη χειμερινή σεζόν 2017-2018 πρωταγωνίστησε στην ελληνική μεταφορά του μιούζικαλ «Cabaret» στο Θέατρο Παλλάς ενώ έκανε και εμφανίσεις στο νυχτερινό κέντρο «Box Athens» με Melisses, Κόνι Μεταξά, Animado και DJ Young. 

Το 2018 κυκλοφόρησε τα τραγούδια «Πες Μου Αν Τολμάς», «Αρχές Καλοκαιριού» (κυκλοφόρησε και στα αγγλικά ως «Tag You In My Sky») και «Να Με Πάρεις Μακριά (The Bachelor 3 OST)». Επίσης, λάνσαρε τη συλλογή ρούχων «Make A Change» σε συνεργασία με την εταιρία Attrativo και εμφανίστηκε στα Mad Video Music Awards, ερμηνεύοντας μαζί με τον Τσέχο τραγουδιστή Mikolas Josef το τραγούδι «Lie to Me».Τη χειμερινή σεζόν 2018-2019 έκανε ξανά εμφανίσεις με τις Melisses στο «Box Athens». Αυτή τη φορά ήταν μαζί τους οι τραγουδίστριες Χριστίνα Μηλιού και LILA.[μικρογραφία|Η Τάμτα σε πρόβα του τραγουδιού "Replay" για τον [Διαγωνισμός Τραγουδιού Eurovision 2019|Διαγωνισμό Τραγουδιού της Γιουροβίζιον 2019 στο Τελ Αβίβ]]Στις 21 Δεκεμβρίου 2018 ανακοινώθηκε από τον κυπριακό ραδιοτηλεοπτικό φορέα ΡΙΚ η εκπροσώπηση της Κύπρου από την Τάμτα, στον , με το τραγούδι «Replay», σε στίχους του Άλεξ Παπακωνσταντίνου. Συμμετείχε αρχικά στον πρώτο ημιτελικό που έγινε στις 14 Μαΐου 2019, λαμβάνοντας την 9η θέση κι έπειτα στον τελικό στις 18 Μαΐου 2019, λαμβάνοντας την 13η θέση. Μετά την Eurovision ακολούθησε το Replay Tour, με εμφανίσεις στις ισπανικές πόλεις Μαδρίτη και Βαρκελώνη. Επίσης, συμμετείχε στα Global Social Awards της Τσεχίας.

Το 2019, εκτός από το «Replay», κυκλοφόρησε δύο ακόμη τραγούδια: το «Señorita» με τον ράπερ Snik και το σόλο «Sex With Your Ex». Τη χειμερινή σεζόν 2019-2020 έκανε εμφανίσεις στο νυχτερινό κέντρο «Box Athens» με τους Melisses, Έλενα Τσαγκρινού και Matina Zara.

Το 2020 κυκλοφόρησε τα τραγούδια «Σ' Αγαπώ*»* (το οποίο αποτελεί επανεκτέλεση του ομώνυμου τραγουδιού της Μαριάντας Πιερίδη), «Yala» σε συνεργασία με τον Ισραηλινό μουσικό Stéphane Legar και «Δεν Είσαι Εδώ» σε συνεργασία με τον ράπερ Mente Fuerte. Επίσης, κυκλοφόρησε το αγγλόφωνο EP, «Awake», το οποίο αποτελείται από τα εξής τραγούδια: «Awake», «Hold On», «My Zone», «On The Run», «Sex With Your Ex», «Silence» και «Yala». Ακόμη, πρωταγωνίστησε στην καμπάνια «Change Is A Team Sports» της εταιρίας Adidas, συμμετείχε στα MadWalk - The Fashion Music Project και Mad Video Music Awards (όπου έλαβε το βραβείο «Video of The Year» για το «Señorita» με τον Snik) και έκανε guest εμφάνιση μαζί με τον Mente Fuerte σε ένα επεισόδιο του ριάλιτι «Greece's Next Top Model».

Το 2021 συμμετείχε στο MadWalk - The Fashion Music Project, ερμηνεύοντας επί σκηνής το τραγούδι «N.E.R.O.» (ft. IAMSTRONG) αλλά και στα Mad Video Music Awards (λαμβάνοντας επίσης το βραβείο «Βραβείο Mad Radio 106,2» για το τραγούδι «Δεν Είσαι Εδώ» με τον Mente Fuerte). Τη χειμερινή σεζόν 2021-2022 εμφανιζόταν στο «Box Athens» με τις Melisses και την Natasha Kay. 

Το 2022 κυκλοφόρησε το σόλο τραγούδι «Pandora» και το «Εκδρομή» σε συνεργασία με τον Μιχάλη Χατζηγιάννη. Επίσης, συμμετείχε στο MadWalk - The Fashion Music Project ερμηνεύοντας με τον ράπερ Kareem Kalokoh το τραγούδι «Freestyler» και στα Mad Video Music Awards ερμηνεύοντας τα τραγούδια «Azucar» και «Pandora».

Το 2023 κυκλοφόρησε το άλμπουμ «Identity Crisis» το οποίο περιλαμβάνει τα εξής τραγούδια: «Identity Crisis», «Autapati (High in The Afterparty)», «Όλα Αλλάζουν», «Στενά Κλειστά», «Shen Da Me», «Azucar», «Chimaera», «Μακριά» και «Άλλο Τι Λέω». Την ίδια χρονιά συμμετείχε στο MadWalk - The Fashion Music Project ερμηνεύοντας το τραγούδι «Μακριά» για το brand 240791.

To 2024 πραγματοποίησε εμφανίσεις στο τέκνο κλαμπ «SMUT Athens», στο Athens Pride, στο Cyprus Pride αλλά και στο Athens Digital Arts Festival (ADAF). Την ίδια χρονιά επανακυκλοφορεί το άλμπουμ «Identity Crisis» σε πολυτελή έκδοση (με την προσθήκη των τραγουδιών: «Dystopia», «Fovame», «Identity Crisis - Remix» & «Autapati (High in The Afterparty) - Remix» αλλά και σε μορφή βινυλίου), διαθέσιμο προς πώληση στο e-shop tamta.gr και στο «SMUT Athens». Στο e-shop της ήταν διαθέσιμα ακόμη μπλούζες, κάλτσες και τσάντα αγορών (ως merch του «Identity Crisis»). Επιπλέον, μέσα στο 2024 κυκλοφόρησε τα singles: «FLX», «FLX -Remix» (ft. MITCH T) και «GAZI» όπως επίσης το EP «The Villain» που περιλαμβάνει τα τραγούδια «XAI5-V», «Khorumi», «Anakata», «Copy», «Bye» και «NAI».

Το 2025 κυκλοφόρησε το EP «The Heroine», ως συνέχεια ενός μουσικού project με πρώτο EP το «The Villain», που περιλαμβάνει τα εξής τραγούδια: «A True Heroine», «Chrome Hearts» (ft. Saske), «Hello Kitty», «Τόκιο Αθήνα», «Μονοτονία» (ft. Lila) και «Χώμα». Επίσης κυκλοφόρησε τα singles «Fever Ride» (ft. Vassilina), «OOH AHH», «Σώμα Δανεικό», «Σε Είδα Σε Μένα» και «Sprite - Jeonne Remix». Ακόμη, το 2025 έκανε ξανά εμφανίσεις στο «SMUT Athens» ενώ εμφανίστηκε επίσης στο Κέντρο Πολιτισμού Ίδρυμα Σταύρος Νιάρχος (με το project Tamta & Friends), στο MadWalk και στα Mad Video Music Awards.  

Το 2026 κυκλοφόρησε το τραγούδι «TOP» (ft. BARBZ). 

## Προσωπική ζωή
Γεννήθηκε στις 10 Ιανουαρίου 1981 σε ένα χωριό κοντά στην Τιφλίδα της Σοβιετικής -τότε- Γεωργίας όπου και πέρασε τα παιδικά της χρόνια. Μεγάλωσε με τη μητέρα της, Ντάρετζαν (καθώς οι γονείς της είχαν πάρει διαζύγιο) και τον κατά έξι χρόνια μικρότερο ετεροθαλή αδελφό της, Βλαντιμίρ. Από μικρή ηλικία έδειχνε ενδιαφέρον για τη μουσική αφού όταν ήταν μόλις πέντε ετών ξεκίνησε να τραγουδάει. Συμμετείχε σε παιδικά συγκροτήματα ενώ παράλληλα έκανε μαθήματα πιάνου και μπαλέτου.

Τον Απρίλιο του 1995, όταν ήταν μόλις 14 ετών, παντρεύτηκε με τον κατά δύο χρόνια μεγαλύτερο φίλο της και λίγους μήνες αργότερα, στις 10 Νοεμβρίου 1995, γέννησε την κόρη τους, Άννυ.Παράλληλα, συνέχισε τη φοίτηση της σε νυχτερινό σχολείο και έπειτα σπούδασε στο Πανεπιστήμιο της Τιφλίδας. Μετά από έξι χρόνια γάμου, το 2001, η Τάμτα ζήτησε διαζύγιο και εγκαταστάθηκε με την κόρη τους στην Αθήνα, όπου ζούσαν ήδη η μητέρα και ο αδελφός της. Τα πρώτα χρόνια στην Ελλάδα ήταν δύσκολα και η ίδια βοηθούσε συχνά τη μητέρα της που καθάριζε σπίτια. 

Από το 2004 μέχρι το 2010 ήταν σε σχέση με τον μουσικό Γρηγόρη Πετράκο. Από το 2015 είναι σε σχέση με τον επιχειρηματία και παραγωγό Πάρη Κασιδόκωστα-Λάτση, γιο της Μαριάννας Λάτση και του Γρηγόρη Κασιδόκωστα. 

Το 2022 απέκτησε και την ελληνική ιθαγένεια. 

Ομιλεί γεωργιανά, ελληνικά, αγγλικά και ρωσικά.

## Βραβεύσεις & Υποψηφιότητες

## Παραπομπές


## Εξωτερικοί σύνδεσμοι

* Συνέντευξη στο music corner
* Επίσημη ιστοσελίδα
*  Management Tamta

Κατηγορία:Ελληνίδες τραγουδίστριες
Κατηγορία:Γεωργιανοί τραγουδιστές
Κατηγορία:Έλληνες γεωργιανής καταγωγής
Κατηγορία:Πολιτογραφημένοι πολίτες της Ελλάδας
Κατηγορία:Ελληνίδες τραγουδίστριες ποπ
Κατηγορία:Αγγλόφωνοι τραγουδιστές από την Ελλάδα
Κατηγορία:Βραβευμένοι με Αρίων
Κατηγορία:Συμμετέχοντες στο διαγωνισμό τραγουδιού Eurovision με την Κύπρο